คัด 8 หุ้น Q3 กำไรโต ชู CPN ทะยานเฉียด 10 เท่าตัว
โบรกคัด 8 หุ้น CPN, GFPT, TFG, PLANB, MINT, BH, M และ WHA ไตรมาส 3/65 กำไรโตเด่น ชู CPN ทะยานเฉียด 10 เท่าตัว แนะนำราคาเป้าหมาย 73.10 บ.
โบรกคัด 8 หุ้น CPN, GFPT, TFG, PLANB, MINT, BH, M และ WHA ไตรมาส 3/65 กำไรโตเด่น ชู CPN ทะยานเฉียด 10 เท่าตัว แนะนำราคาเป้าหมาย 73.10 บ.
31 ต.ค. 2565

เข้าสู่ช่วงฤดูกาลประกาศผลประกอบการงวดไตรมาส 3/65 ของบริษัทจดทะเบียน (บจ.) “ข่าวหุ้นธุรกิจออนไลน์” จึงได้นำมุมมองนักวิเคราะห์บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ซึ่งระบุในบทวิเคราะห์ว่า หุ้นที่คาดจะมีผลการดำเนินงานไตรมาส 3/65 ออกมาเติบโตโดดเด่น อ้างอิงฐานข้อมูลของ Bloomberg consensus ประกอบด้วย บริษัท เซ็นทรัลพัฒนา จำกัด (มหาชน) หรือ CPN คาดกำไรอยู่ที่ 2,312 ล้านบาท เติบโต 908% จากงวดเดียวกันของปีก่อน แต่ลดลง 16% จากไตรมาสก่อน แนะนำราคาเป้าเฉลี่ย 73.10 บาท, บริษัท จีเอฟพีที จำกัด (มหาชน) หรือ GFPT คาดกำไรอยู่ที่ 574 ล้านบาท เติบโต 757% จากงวดเดียวกันของปีก่อน และเติบโต 26% จากไตรมาสก่อน แนะนำราคาเป้าเฉลี่ย 19.05 บาท
บริษัท ไทยฟู้ดส์ กรุ๊ป จำกัด (มหาชน) หรือ TFG คาดกำไรอยู่ที่ 1,470 ล้านบาท เติบโต 422% จากงวดเดียวกันของปีก่อน และเติบโต 18% จากไตรมาสก่อน แนะนำราคาเป้าเฉลี่ย 9.20 บาท, บริษัท แพลน บี มีเดีย จำกัด (มหาชน) หรือ PLANB คาดกำไรอยู่ที่ 157 ล้านบาท เติบโต 393% จากงวดเดียวกันของปีก่อน แต่ลดลง 9% จากไตรมาสก่อน แนะนำราคาเป้าเฉลี่ย 8.10 บาท, บริษัท ไมเนอร์ อินเตอร์เนชั่นแนล จำกัด (มหาชน) หรือ MINT คาดกำไรอยู่ที่ 1,133 ล้านบาท เติบโต 360% จากงวดเดียวกันของปีก่อน ที่ขาดทุน 435 ล้านบาท แต่ลดลง 27% จากไตรมาสก่อน แนะนำราคาเป้าเฉลี่ย 37.00 บาท,
บริษัท โรงพยาบาลบำรุงราษฎร์ จำกัด (มหาชน) หรือ BH คาดกำไรอยู่ที่ 1,217 ล้านบาท เติบโต 311% จากงวดเดียวกันของปีก่อน และเติบโต 4% จากไตรมาสก่อน แนะนำราคาเป้าหมาย 250 บาท, บริษัท เอ็มเค เรสโตรองต์ กรุ๊ป จำกัด (มหาชน) หรือ M คาดกำไรอยู่ที่ 441 ล้านบาท เติบโต 271% จากงวดเดียวกันของปีก่อน และเติบโต 0.4% จากไตรมาสก่อน แนะนำราคาเป้าเฉลี่ย 65.75 บาท และ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA คาดกำไร 569 ล้านบาท เติบโต 255% จากงวดเดียวกันของปีก่อน และเติบโต 96% จากไตรมาสก่อน แนะนำราคาเป้าเฉลี่ย 4.27 บาท
ขณะเดียวกันบริษัท หลักทรัพย์ ดาโอ (ประเทศไทย) จำกัด (มหาชน) ระบุในบทวิเคราะห์ว่า คาดกำไรไตรมาส 3-4/65 ของ CPN จะฟื้นตัวจากงวดเดียวกันของปีก่อนได้ต่อเนื่อง เพราะให้ส่วนลดค่าเช่าลดลงได้ต่อเนื่องและธุรกิจอื่นๆเริ่มฟื้นตัวได้ จึงแนะนำราคาเป้าหมาย 80 บาท, GFPT คาดกำไรไตรมาส 3/65 จะทำ New high ที่ 600 ล้านบาท เติบโต 32% จากไตรมาสก่อน และพลิกจากขาดทุนในไตรมาส 3/64 ที่ขาดทุน 88 ล้านบาท จึงแนะนำราคาเป้าหมาย 18.80 บาท
ด้านบริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ว่า แนวโน้มรายได้เฉลี่ยของห้องพักช่วงไตรมาส 3/65 ของ MINT ยังปรับตัวขึ้นทั้งจากไตรมาสก่อน และจากงวดเดียวกันของปีก่อน จากภาคท่องเที่ยวที่ฟื้นตัวอัตราการเข้าพักสูง แนะนำราคาเป้าหมาย 35 บาท, M คาดภาพรวมธุรกิจปี 65 ฟื้นแรง 906% จากงวดเดียวกันของปีก่อนสู่ระดับ 1.3 พันล้านบาท และปรับตัวขึ้นต่อเนื่องในปี 66 เติบโต 57% สู่ระดับ 2.1 พันล้านบาท รับแรงหนุนจาก SSSG ที่ยังคงเติบโตอย่างแข็งแกร่ง ผสานการขยายสาขาต่อเนื่อง แนะนำราคาเป้าหมาย 65 บาท และ WHA คาดกำไรไตรมาส 3/65 ขยายตัวทั้งจากไตรมาสก่อน และจากงวดเดียวกันของปีก่อน จากยอดการโอนที่ดินที่เพิ่มต่อเนื่อง รวมถึงรายได้สาธารณูปโภคและการให้เช่าพื้นที่อสังหาฯที่ดี แนะนำราคาเป้าหมาย 4.20 บาท